Sjúklingar munu finna fyrir breytingum á greiðsluþátttökukerfi vegna lyfjakaupa Nýtt þrepaskipt greiðsluþátttökukerfi vegna lyfjakaupa mun taka gildi 4. maí næstkomandi . Kerfið leysir af hólmi núverandi greiðsluþátttökukerfi sem bæði er flókið og miðast fremur við sjúkdóma en lyfjakostnað sjúklinga . Meginmarkmið hins nýja kerfis er að auka jöfnuð í lyfjakostnaði milli einstaklinga óháð sjúkdómum og draga úr útgjöldum þeirra sem mestan kostnað hafa þurft að bera . Í nýju kerfi verður einnig sett þak á þær greiðslur sem sjúklingar þurfa að greiða fyrir lyfseðilsskyld lyf með greiðsluþátttöku Sjúkratrygginga . Ólafur Adolfsson , eigandi Apóteks Vesturlands á Akranesi , segir nauðsynlegt að sjúklingar kynni sér mjög vel þessar breytingar og hvernig lyfjakostnaði verði háttað í hinu nýja kerfi . „ Rétt rúmur mánuður er í að kerfið taki gildi en það mun hafa í för með sér töluverðar breytingar fyrir allflesta sjúklinga . Brýnt er að fólk kynni sér til hlýtar sín réttindi því þó nýtt greiðsluþátttökukerfi sé tvímælalaust á margan hátt til bóta er það alls ekki gallalaust og í því eru ýmsir veikleikar sem ber sérstaklega að varast , “ segir hann . Nánar er rætt við Ólaf Adolfsson vegna nýs greiðsluþátttökukerfis í Skessuhorni vikunnar .